Jɨm anajty José huɨdibɨ anajty cogájpɨp Arimatea.
Yɨꞌ jeꞌ huɨdibɨ anajty mɨjpɨdacp Jesús,
oy anajty caꞌ capxpɨdzɨmy,
mɨɨd co anajty chɨgɨ̈y mɨɨd je judiojäy ajcxy huɨdibɨ anajty mɨdzipꞌajtp Jesús.
Co Jesús yꞌoꞌcy huinꞌit José oy pɨjctzoy mayꞌajt ma Pilato,
co jëbɨ nɨcxy yajtzoonɨ Jesús ñaaxnïcx ma anajty tɨ yajcruudzpedyii.
Co Pilato aꞌɨxɨy,
chi José ñɨcxy jɨm oy yajmɨnajcɨ je Jesús ñaaxnïcx,
e chi yajnɨcxy.
Nañ mɨɨd ñɨcxy José je Nicodemo,
je huɨdibɨ anajty jayɨjp tɨ niꞌoy Jesús coodz.
Nicodemo ymɨnɨcx oy nimɨgoꞌpx libra mirra etz áloes tzooy huɨdibɨ ooy oy yxuugy.
Chi ajcxy yajpɨdɨ̈cɨ Jesús ñaaxnïcx,
chi ajcxy moꞌñ mɨɨd poob huit,
chi tzoyɨy ajcxy mɨɨd mirra etz áloes tzooy,
jaduꞌn nej je judíojäy ajcxy ycostumbre mɨɨdɨty co oꞌcpɨ yajnaaxtɨgɨɨygɨxy.
Huingon ma je it ma ajcxy yajcruudzpejty Jesús,
jɨm anajty tüg aguemy,
e jɨm ma je aguemy jɨm anajty tüg oꞌcpɨ jut jemybɨ ma anajty caꞌnɨ pɨn ñaaxtɨgɨ̈y.
Jɨm ajcxy Jesús ñaaxnïcx yajnaaxtɨgɨɨyɨ,
co anajty jɨm yjac-huingonɨty,
e janch jottɨgooy ajcxy yajnaaxtɨgɨɨy,
mɨɨd co anajty tɨ chuꞌɨɨyñɨ,
e je judíojäy ajcxy tzachniꞌixɨɨyñɨ tzachꞌaꞌɨxɨɨyñɨ co je amayxɨɨ anajty chondägaanɨ com jabom.
Tɨm seman ixtɨgɨꞌ,
moñyɨ anajty,
caꞌ anajty oy xɨɨmɨɨyñɨ.
Huinꞌit María Magdalena ñɨcxy ma Jesús anajty tɨ ñaaxtɨgɨ̈y.
E chi jɨm ijxy co je tzaa tɨ anajty jɨm yajjɨɨdɨguecy ma je jut aguu.
Co ajcxy ijxy je jut ahuädz,
chi jadaꞌ mɨcꞌamy poyɨ̈gyɨ ninɨcxy Simón Pedro,
etz je jadügpɨ ydiscípulo huɨdibɨ anajty Jesús mɨɨd ooy naychogyii,
chi nɨmay:
―Tɨ yajtzoongɨxy ɨɨch ajt nHuindzɨn ñaaxnïcx ma ajcxy yajnaaxtɨgɨy,
e caꞌ nejhuɨɨyɨm ma ajcxy tɨ pɨdaaccɨxy.
Huinꞌit ajcxy nimetz chooñ poyɨ̈gyɨ Pedro etz je jadügpɨ discípulo,
ñɨcxy ajcxy ma je oꞌcpɨ anajty ñaaxtɨgɨɨy.
Poyɨ̈gyɨ ajcxy ñɨcxy nimetz,
per je jadügpɨ discípulo jayɨjp ñajxy,
e jayɨjp jɨm oyjaꞌty ma je naaxtɨgɨydac.
Chi ycoꞌixɨɨy jutjoty,
huinꞌit jɨm oy ixy je moꞌnhuit jiiby jutjoty yꞌooxnäy,
per caꞌ yɨꞌ jiiby ytɨgɨ̈y jutjoty.
Simón Pedro co ymiñ jacꞌaxam,
tɨm janitɨgɨɨy jutjoty,
chi ijxy je moꞌnhuit yꞌooxnäy jiiby jutjoty.
E chi ijxy je cöxotz,
je huɨdibɨ anajty mɨɨd ycohuajc yxochɨty,
abɨcy jeꞌ anajty,
caꞌ anajty túꞌcɨy yꞌooxnäy mɨɨd ymoꞌnhuit.
Yꞌijx ajcxy je cöxotz yajxon yꞌanëgyɨty abɨcy.
Huinꞌit ytɨgɨɨy jutjoty je jadügpɨ discípulo huɨdibɨ jacjayɨjp jaꞌt.
Chi ijxy,
e huinꞌit mɨbɨjcy co Jesús ñaaxnïcx caꞌ anajty jiiby.
Caꞌnɨ anajty ajcxy yajxon huinjɨhuɨ̈y co anajty jaduꞌn ycojaayɨty ma Dios ñecy,
co anajty je Cristo yjugypɨgaꞌñ.
Chi je metzpɨ ajcxy ydiscípulos yhuimbijty ma ytɨjc.
E je María jɨm yhuɨꞌmɨy ma je oꞌcpɨ jut ayaaxɨp.
Chi ayaaxɨp ycoꞌixɨy ma je jut.
E chi ijxy metz ángel,
poob huit ajcxy ymɨɨd,
yꞌɨñaaygɨxy jiiby ma je Jesús ñaaxnïcx anajty yhuijtznäy,
yꞌɨñaaygɨxy tüg cöduy,
jadüg tecy ɨxaay.
Chi je ángel ajcxy nɨmay je María:
―¿Miich töxyjäy naꞌamy co myäxy?
Chi je María yꞌadzooy:
―Tɨ ajcxy nHuindzɨn ñaaxnïcx yajnɨcxɨ,
e caꞌ nnejhuɨ̈yɨch ma ajcxy tɨ pɨdägy.
Jaduꞌn anajty ymɨnaꞌñ,
co ñayjɨɨꞌijxɨ,
chi ijxy Jesús ytɨnäy ma yjɨɨx,
e caꞌ ijxcajpy pen Jesús jeꞌ anajty.
Chi Jesús ymɨnañ:
―Töxyjäy,
¿ti co myäxy?
¿Pɨn mꞌixtaayb?
María hueꞌ anajty tijy je aguemy cuendꞌajtpɨ mɨgapxɨp,
paady jaduꞌn ymɨnañ:
―Huindzɨn,
pen tɨ myajnɨcxy Jesús ñaaxnïcx,
nigapx ma tɨ mbɨdägy,
e ɨɨch nɨcxy nyajtzooñɨch.
Chi Jesús ymɨnañ:
―María.
Chi jadaꞌ María yhuäg-huimbijty,
chi yajxon huindɨcxpejty,
chi nɨmay:
―¡Raboni!
―jada hebreo ayuc yhuimbɨdzɨmy Huindzɨn.
Chi Jesús nɨmay María Magdalena:
―Caꞌ xyñïdooñɨch,
com caꞌnɨ ɨɨch nbaꞌttɨgɨ̈y ma Dios Teedy yajpaady.
Nɨcx miich ixtaꞌ nmɨgügtɨjcɨch,
e nɨmaꞌ co nnɨcxaamɨch ma Dios Teedy,
ɨɨch nDeedy etz miich ajcxy mDeedy,
ɨɨch nDios,
etz miich ajcxy mDios nañ jaduꞌn.
Chi María Magdalena oy yajnɨmäy je discípulos ajcxy,
chi jaduꞌn nɨmay:
―Tɨ nꞌixyɨch je Huindzɨn Jesús,
e jaduꞌn yɨꞌ tɨ xycapxymöyɨch co nyajnɨmähuɨbyɨch miich ajcxy.